वास्कोः विद्यार्थ्यांच्या मनांत विज्ञान आनी संशोधनाची भावना जागोवपाचें काम करपा खातीर गोंयच्या शाळांतल्या विज्ञान शिक्षकांनी सडा हांगाच्या नॅशनल सेंटर फॉर पोलर अँड ओशन रिसर्च (एनसीपीओआर) हांगा जावपी कार्यशाळांनी वांटो घेवपाक जाय अशें मत मुख्यमंत्री डॉ प्रमोद सावंत हांणी उक्तायलें एनसीपीओआरच्या 23व्या स्थापणूक दीस कार्यावळींत ते उलयातले.
 एनसीपीओआराक म्हजी ही पयलीच भेट आसा. हांगच्या आभासी पद्दतीच्या तंत्रगिन्यानाक लागून म्हाका अंटार्क्टिक वाठाराची भोंवडी करून पेंग्विनांक हात लावपाचो अणभव घेवपाक मेळ्ळो अशें तांणी सांगलें. केंद्रांचे संचालक, विज्ञानीक आनी संशोधकांक मेळून म्हाका खूब बरें दिसलें. जांकां संशोधनांत रूच आसा वा आपल्या विज्ञान व्हो आपल्या फुडल्या अभ्यासाचो विशय करपाची इत्सा आसा तांणी एक फावट तरी एनसीपीओआराक भेट दिवपाक जाय अशें तांणी सांगलें.
 विद्यार्थ्यां मदीं संशोधनाची भावना जागोवपाची गरज आसा. राज्यांतल्या विज्ञान शिक्षकांनी तें काम करपाक जाय आनी ते खातीर एनसीपीओआराक मुजरत भेट दिवपाक जाय. राज्यांतल्या माध्यमीक आनी उच्च माध्यमीक विद्यालयांतल्या विज्ञान शिक्षकां खातीर गिमाळे सुटयेंत कार्यशाळा आयोजीत करपाची सूचोवणी आपणे एनसीपीओआराक केल्या अशी म्हायती मुख्यमंत्र्यांनी दिली फाटल्या 20 वर्सां सावन ही एक व्हड संस्था गोंयांत आसा. ताचो लाब आमी गोंयांतल्यो शिक्षण संस्था, शिक्षक आनी विद्यार्थ्यांक करून दिवपा खातीर पावलां घालपाक जाय अशें डॉ सावंतान सांगलें.
 गोंयांत एनसीपीओआर केंद्र आसा ही आमका अभिमानाची गजाल आसा. देशांत आनी खंय अशें केंद्र ना. ह्या केंद्राच्या माध्यमांतल्यान गोंयांतल्या बरे संशोधक तयार जावचे हे खातीर आमचे यत्न आसपाक जाय. ताची सुरवात म्हणून शिक्षकांक आनी विद्यार्थ्यांक प्रशिक्षण दिवपाचे नदरेन आमी सुरवात करतले अशे तांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 